钦定古今图书集成/明伦汇编/闺媛典/第131卷 > 张遘妻徐氏
## 钦定古今图书集成/明伦汇编/闺媛典/第131卷 > 张遘妻徐氏

按《临海县志》：徐氏，八行先生之后，归张遘，生二男一
女。宣德中，遘任镇南学正，留徐养姑。既而二子俱夭，
遘在任，复娶周氏，生瑀，方七岁。遘亡，周兄不令周母
子至台，旅榇独归。众议立嗣，徐泣语其老仆缪轩曰：
“而主幸有后，而别立可乎？镇南虽远，行可至也。”于是
戒轩往。周惮跋涉，亦不遣。瑀、徐日夜号恸。居岁馀，觅
一庄客，易簪珥为资，亲同轩往，至则诉于官，得瑀还，
抚爱不翅己出。瑀长，为择配，得孙三人。瑀复早世，其
妇化之，亦守节终身。